O femeie care făcea jogging într-un parc din Mannedorf, lângă Zurich, în Elveţia, a fost ucisă de un bărbat, complet dezbrăcat, care ataca persoane, a anunţat miercuri, 22 mai, poliţia elveţiană, informează AFP.
"Marţi seara, o femeie a fost atacată şi rănită mortal de un bărbat la Mannedorf", lângă lacul Zurich, la circa 20 de kilometri sud-est de cel mai mare oraş elveţian, a precizat poliţia cantonului Zurich. "Cu puţin timp înainte de ora locală 20:00 (18:00 GMT), trecătorii au semnalat prezenţa unui bărbat complet dezbrăcat în parcul Alma, care striga şi agresa fizic alte persoane", a adăugat poliţia cantonului, citată de observatornews.ro.
"Serviciile de salvare, care au ajuns rapid la locul faptei, au găsit o femeie grav rănită, întinsă pe jos. În pofida acţiunilor imediate de resuscitare, femeia a decedat în urma rănilor grave", a detaliat poliţia.
"Suspectul, un elveţian de 19 ani, găsit la rândul său la faţa locului, a fost arestat" şi urmează să apară în faţa unui procuror după ce va fi interogat, potrivit poliţiei cantonului Zurich.
Identitatea victimei face obiectul unei anchete, la fel şi circumstanţele atacului, a mai anunţat poliţia, care caută de asemenea să afle dacă agresorul şi victima lui se cunoşteau.